Héraðsdómur Vesturlands hefur dæmt karlmann í 30 daga skilorðsbundið fangelsi fyrir að hafa ráðist að tveimur mönnum og veitt þeim áverka í andliti . Málavextir eru þeir að aðfararnótt 6. mars 2006 veittist hann að tveimur mönnum á bifreiðastæðinu við Íslandsbanka á Akranesi . Veitti hann öðrum þeirra þrjú hnefahögg í andlit með þeim afleiðingum að viðkomandi hlaut mar og bólgu á kinn , og hinum veitti hann tvö hnefahögg í andlit og fékk hann blóðnasir og mar á nef . Ákærði viðurkenndi verknað sinn fyrir dómi . Hins vegar tók hann það fram fyrir dómi að með höggunum hafi hann verið að verjast yfirvofandi árás annars mannsins en þá hafi hinn verið búinn að hrinda ákærða . Í dómnum segir að við ákvörðun refsingar hafi þótt rétt að líta til ungs aldurs mannsins og að honum hafi ekki verið gerð refsing áður .